Wally Lemm

**Walter Horner Lemm** (født 23. oktober 1919 i Chicago i Illinois, død 8. oktober 1988 i Milwaukee i Wisconsin) var en amerikansk fotballtrener  som blant annet var hovedtrener for American Football Leagues Houston Oilers og National Football Leagues St. Louis Cardinals.

## Tidlig karriere
Lemm ble uteksaminert fra Carroll College i Waukesha i Wisconsin i 1942 etter å ha spilt amerikansk fotball under hovedtrener John W. Breen. Etter to år i tjeneste under andre verdenskrig tok han en stilling som assistentrener for University of Notre Dame under Hugh Devore i 1945. Lemm returnerte til Carroll som assistenttrener for fotballaget året etter, og fikk deretter sin første jobb som hovedtrener da han tok stillingen for Waukesha High School i 1948.

## Trenerkarriere
Etter Lemms ene år i Waukesha tok Carrolls tidligere trener Breen stillingen som hovedtrener på Lake Forest College. Lemm jobbet under ham i de neste tre årene, og var også hovedtrener for skolens basketballag, frem til han erstattet Breen i 1952. I løpet av hans to sesonger gikk laget 11–4–1, før han tok en stilling som hovedtrener på Montana State University. Et sesongresultat på 8–1 i 1954 ble fulgt av et resultat på 4–4–1 året etter. Den 14. mai 1956 nådde han National Football League (NFL) da han tok en stilling som en forsvarsassistent med Chicago Cardinals.

Lemm tilbrakte kun ett år med laget før han sluttet til fordel for stillingen som hovedtrener for Lake Forest. De neste to årene tangerte han omtrent resultatene fra sin siste runde med laget. Med et sesongresultat på 11–5 ble han utnevnt District Coach of the Year i 1957 av National Association of Intercollegiate Athletics (NAIA). Den 21. februar 1959 var han tilbake med Cardinals som assistenttrener, og holdt seg deretter på idrettens profesjonelle nivå.

Etter å igjen ha tilbrakt kun ett år med Cardinals trakk Lemm seg den 12. januar 1960 for å bli assistenttrener for Houston Oilers i den nye ligaen American Football League. I lagets første sesong ble Oilers de første ligavinnerne i AFL, men Lemm valgte allikevel å slutte etter sesongen til fordel for en jobb utenfor idretten i Libertyville i Illinois.

Etter en dårlig start på 1961-sesongen med et resultat på 1–3–1 fikk Oilers’ hovedtrener Lou Rymkus sparken. Lemm ble tilbudt stillingen av sin tidligere trener John Breen, som da var director of player personnel for Oilers, og ledet laget gjennom en seierrekke på ni kamper. Oilers vant tittelen for andre år på rad etter en 10–3 seier over San Diego Chargers den 24. desember 1961, og Lemm ble utnevnt AFL Coach of the Year.

Etter å ha inngått en muntlig avtale om en kontrakt for neste sesong valgte Lemm heller å trekke seg 22. februar 1962 til fordel for stillingen som hovedtrener for Cardinals, en avgjørelse han tok basert på at laget lå nærmere hans eget hjem i Lake Bluff i Illinois. Han erstattet Pop Ivy, som tok stillingen Lemm forlot i Houston. Etter å ha gått 4–9–1 i hans første sesong kom Lemm nær å sikre NFLs Eastern Conference-tittel med et sesongresultat på 9–5 i 1963 og 9–3–2 året etter. Etter å ha signert en kontrakt med en stor lønnsøkning falt Cardinals til et sesongresultat på 5–9 i 1965. Lemm ble allikevel bedt om å forbli med laget på fulltid, men den 10. januar 1966 valgte han å slutte. Bare 19 dager senere var han tilbake til sin gamle jobb i Houston.

Oilers hadde en dårlig sesong i 1966 med et sesongresultat på 3–11, men forbedret til 9–4–1 i 1967 og nådde da AFLs tittelkamp. Etter å ha blitt knust 40–7 av Oakland Raiders klarte laget igjen å nå tittelkampen i 1969, da de igjen tapte stort mot Raiders, 56–7, det første og eneste året AFL hadde en sluttspillturnering hvor de to beste lagene i hver divisjon møttes i en semifinale. Lagets første år etter sammenslåingen av AFL og NFL i 1970 var nok en skuffelse, med et sesongresultat på 3–10–1. Etter et 44–0 tap mot sitt gamle lag Cardinals den 1. november 1970 annonserte Lemm at han skulle pensjonere seg etter sesongen av helsegrunner. Lemms siste kamp var et 52–10 tap mot Dallas Cowboys den 20. desember samme år.

Lemm døde 8. oktober 1988 i Milwaukee i Wisconsin.

## Resultater som hovedtrener
### College

### AFL/NFL

**Midlertidig hovedtrener i seriespillets ni siste kamper.*

## Referanser